จับตา! PSG เด้งรับ ตลท.ปลดเครื่องหมาย C วันนี้ พ้น “แคชบาลานซ์”
ลุ้น PSG ราคาเด้งรับตลท.ปลดเครื่องหมาย C วันนี้ (15 ส.ค.) พ้นแคชบาลานซ์ทันที หลังส่งงบการเงินไตรมาส 2/65 พลิกมีกำไรสุทธิ 267.67 ล้านบาท หนุนครึ่งปีแรกพลิกมีกำไรสุทธิ 248.66 ล้านบาท หลังเริ่มทยอยรับรู้รายได้จากงานก่อสร้างโรงไฟฟ้าถ่านหินเซกอง มูลค่ากว่า 8,895 ล้านบาท 
ลุ้น PSG ราคาเด้งรับตลท.ปลดเครื่องหมาย C วันนี้ (15 ส.ค.) พ้นแคชบาลานซ์ทันที หลังส่งงบการเงินไตรมาส 2/65 พลิกมีกำไรสุทธิ 267.67 ล้านบาท หนุนครึ่งปีแรกพลิกมีกำไรสุทธิ 248.66 ล้านบาท หลังเริ่มทยอยรับรู้รายได้จากงานก่อสร้างโรงไฟฟ้าถ่านหินเซกอง มูลค่ากว่า 8,895 ล้านบาท 
15 ส.ค. 2565

ตลาดหลักทรัพย์แห่งประเทศไทย (ตลท.) แจ้งว่าจะมีการปลดเครื่องหมาย C (Caution) หุ้นบริษัท พีเอสจี คอร์ปอเรชั่น จำกัด (มหาชน) หรือ PSG ในวันที่ 15 สิงหาคม 2565 หลังจากที่บริษัทได้มีการปรับโครงสร้างธุรกิจ รวมทั้งปรับโครงสร้างการบริหารจัดการภายในอย่างมีประสิทธิภาพ ส่งผลให้งบการเงินไตรมาส 2/2565 ส่วนของผู้ถือหุ้นไม่น้อยกว่า 50% ของทุนชำระแล้ว ซึ่งเป็นไปตามเกณฑ์ของตลาดหลักทรัพย์ฯ
ผู้สื่อข่าวรายงานว่า ในช่วงที่ผ่านมา ตลท.มีการขึ้นเครื่องหมาย C หุ้น PSG เพื่อเตือนผู้ลงทุนให้ระมัดระวังความเสี่ยงทั้งด้านฐานะการเงินหรืองบการเงินและการประกอบธุรกิจ เนื่องจาก PSG มีส่วนผู้ถือหุ้นต่ำกว่า 50% ของทุนจดทะเบียน แต่หลังจากผลประกอบการไตรมาส 2/2565 พลิกกลับมามีกำไรสุทธิ 267.68 ล้านบาท จากขาดทุนสุทธิ 16 ล้านบาทช่วงไตรมาสเดียวกันที่ผ่านมา
โดยหลังจากตลท.ปลดเครื่องหมาย C มีผลตั้งแต่วันที่ 15 สิงหาคม 2565 เป็นต้นไป ทำให้หุ้น PSG พ้นจากเกณฑ์ที่ต้องซื้อขายหุ้นด้วยเงินสดทั้งจำนวน (Cash Balance) ทันที และที่สำคัญพ้นจากความเสี่ยงทั้งด้านฐานะการเงิน งบการเงินและการประกอบธุรกิจด้วยเช่นกัน
ขณะที่ราคาหุ้นบนกระดานเมื่อวันที่ 11 ส.ค. 65 ปิดที่ระดับ 1.22 บาท ลบไป 0.05 บาท หรือลงไป 3.94% สูงสุดที่ระดับ 1.30 บาท ต่ำสุดที่ระดับ 1.14 บาท ด้วยมูลค่าการซื้อขาย 398.30 ล้านบาท